title: Rådets gennemførelsesforordning (EU) 2020/897 af 29. juni 2020 om gennemførelse af forordning (EU) 2017/2063 om restriktive foranstaltninger på baggrund af situationen i Venezuela

text:
                  29.6.2020

                  DA

                  Den Europæiske Unions Tidende

                  LI 205/1

         RÅDETS GENNEMFØRELSESFORORDNING (EU) 2020/897
         af 29. juni 2020
         om gennemførelse af forordning (EU) 2017/2063 om restriktive foranstaltninger på baggrund af situationen i Venezuela
         RÅDET FOR DEN EUROPÆISKE UNION HAR
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2017/2063 af 13. november 2017 om restriktive foranstaltninger på baggrund af situationen i Venezuela (1), særlig artikel 17, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Den 13. november 2017 vedtog Rådet forordning (EU) 2017/2063.

                     (2)

                     Den 21. december 2019 udsendte Unionens højtstående repræsentant for udenrigsanliggender og sikkerhedspolitik (»den højtstående repræsentant«) en erklæring på Unionens vegne, hvoraf det fremgik, at Venezuelas højesteret og den ikkeanerkendte forfatningsgivende forsamlings beslutning om at fratage fire medlemmer af nationalforsamlingen deres parlamentariske immunitet ifølge forfatningen var en alvorlig overtrædelse af forfatningsbestemmelserne, retsstatsprincippet og det demokratiske princip om magtens deling. Erklæringen slog fast, at Unionen fortsat vil overvåge situationen, og anførte, at Unionen er rede til at anvende de instrumenter, som det har til rådighed, til at fremme demokrati, retsstatsprincippet og menneskerettigheder, herunder målrettede foranstaltninger, der ikke skader det venezuelanske folk.

                     (3)

                     Den 9. januar 2020 udsendte den højtstående repræsentant en erklæring på Unionens vegne, hvori det anføres, at de seneste handlinger mod nationalforsamlingen, det eneste demokratisk valgte organ i Venezuela, og mange af dens medlemmer, herunder nationalforsamlingens formand, har eskaleret den venezuelanske krise yderligere, og at forsøgene på med magt at blokere en legitim valgproces for nationalforsamlingens ledelse den 5. januar 2020 og magtanvendelsen mod formanden og flere lovgivere for at forhindre, at de fik adgang til nationalforsamlingen, var aldeles uacceptable. Nævnte erklæring anførte også, at den afstemning, der førte til det såkaldte valg af Luis Parra, ikke var legitim, idet den hverken respekterede de retlige procedurer eller de demokratiske forfatningsmæssige principper, og at nationalforsamlingens medlemmer skal kunne udøve deres parlamentariske mandat, som de har modtaget af det venezuelanske folk, uden frygt eller repressalier. I lyset af disse alvorlige handlinger og beslutninger, der undergraver demokratiet, retsstatsprincippet og menneskerettighederne understregede nævnte erklæring desuden, at Unionen er fast besluttet på at indlede arbejdet med at anvende målrettede foranstaltninger over for de personer, der er involveret i krænkelserne af disse principper og rettigheder.

                     (4)

                     Den 4. juni 2020 udsendte den højtstående repræsentant en erklæring på Unionens vegne om den seneste udvikling i Venezuela, herunder Venezuelas højesterets afgørelse af 26. maj 2020 om anerkendelse af Luis Parra som formand for Nationalforsamlingen. Nævnte erklæring understregede, at Unionen mener, at den afstemning, der førte til det såkaldte valg af Luis Parra, ikke var legitim, idet den hverken respekterede retlige procedurer eller demokratiske forfatningsmæssige principper. Nævnte erklæring anførte også, at den seneste udvikling har forværret den langvarige institutionelle og politiske krise i Venezuela yderligere og reduceret det demokratiske og forfatningsmæssige rum i landet. Nævnte erklæring gentog Unionens holdning om, at en holdbar vej ud af krisen i Venezuela kun kan opnås gennem en reel og inklusiv politisk proces, og understregede, at Unionen afviser alle former for vold, herunder enhver militær eller voldelig intervention i landet. I denne forbindelse bemærkede Unionen, at den nylige aftale mellem nationale aktører om humanitær bistand er et positivt skridt, og understregede, at alle parter er nødt til at arbejde sammen og konstruktivt for at mindske det venezuelanske folks dramatiske lidelser, som forværres af covid-19-pandemien.

                     (5)

                     I denne forbindelse og i lyset af den fortsatte alvorlige situation i Venezuela bør elleve personer opføres på listen over fysiske og juridiske personer, enheder og organer, der er omfattet af restriktive foranstaltninger, jf. bilag IV til forordning (EU) 2017/2063.

                     (6)

                     Bilag IV til forordning (EU) 2017/2063 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag IV til forordning (EU) 2017/2063 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. juni 2020.

                  På Rådets vegne

               A. METELKO-ZGOMBIĆ

                  Formand

            (1)  EUT L 295 af 14.11.2017, s. 21.

            BILAG
            I bilag IV til forordning (EU) 2017/2063 tilføjes følgende punkter på listen over fysiske og juridiske personer, enheder og organer:

                           Navn

                           Identificerende oplysninger

                           Begrundelse

                           Dato for opførelse

                           »26.

                           José Adelino Ornelas Ferreira
                           Alias: Ornella Ferreira/Ornellas Ferreira

                           Fødselsdato: 14. december 1964
                           Fødested: Caracas, Distrito Capital, Venezuela
                           ID-nummer: V-7087964
                           Køn: mand

                           Generalsekretær for det nationale forsvarsråd siden den 26. juli 2019 og forhenværende øverstbefalende for National Capital Integral Strategic Defence Region (REDI Capital), forhenværende stabschef og forhenværende næstkommanderende for den operationelle og strategiske kommando i Venezuelas bolivariske nationale væbnede styrker (CEOFANB). I disse funktioner har han støttet og faciliteret Venezuelas regerings handlinger og politikker, som har undergravet demokratiet og retsstaten i Venezuela. Ansvarlig for alvorlige krænkelser af menneskerettighederne og for undertrykkelse af civilsamfundet og den demokratiske opposition i Venezuela, herunder ved at lægge hindringer i vejen for levering af humanitær bistand og ved overdreven magtanvendelse udøvet af embedsmænd fra de bolivariske væbnede styrker (FANB) og fra underordnede styrker under hans kommando, herunder Integral Strategic Defence Region (REDI), Integral Defence Operations Zone (ZODI) og den bolivariske nationalgarde.

                           29.6.2020

                           27.

                           Gladys del Valle Requena

                           Fødselsdato: 9. november 1952
                           Fødested: Puerto Santo, Sucre, Venezuela
                           ID-nummer: V-4114842
                           Køn: kvinde

                           Medlem af og siden den 26. oktober 2018 andennæstformand for den ikkeanerkendte nationale forfatningsgivende forsamling. I sin ledende rolle i den ikkeanerkendte nationale forfatningsgivende forsamling har hun undergravet demokratiet og retsstaten i Venezuela, herunder ved at underskrive det dekret, der fratog Juan Guaidó, formand for Venezuelas nationalforsamling, hans parlamentariske immunitet.

                           29.6.2020

                           28.

                           Tania Valentina Diaz González

                           Fødselsdato: 18. juni 1963
                           Fødested: Caracas, Distrito Capital, Venezuela
                           ID-nummer: V-6432672
                           Køn: kvinde

                           Medlem af og siden den 4. januar 2018 førstenæstformand for den ikkeanerkendte nationale forfatningsgivende forsamling. I sin ledende rolle i den ikkeanerkendte nationale forfatningsgivende forsamling har hun undergravet demokratiet og retsstaten i Venezuela, herunder ved at underskrive det dekret, der fratog Juan Guaidó, formand for Venezuelas nationalforsamling, hans parlamentariske immunitet.

                           29.6.2020

                           29.

                           Elvis Eduardo Hidrobo Amoroso

                           Fødselsdato: 4. august 1963
                           Fødested: Caracas, Distrito Capital, Venezuela
                           ID-nummer: V-7659695
                           Køn: mand

                           Rigsrevisor siden den 23. oktober 2018 og forhenværende første- og andennæstformand for den ikkeanerkendte nationale forfatningsgivende forsamling. Hans handlinger har undergravet demokratiet og retsstaten i Venezuela, herunder ved at han har ledet den ikkeanerkendte nationale forfatningsgivende forsamling, undertegnet »loven mod had«, retfærdiggjort fjernelsen af en lovligt valgt oppositionsleder og forbudt Juan Guaidó at stille op til noget offentligt hverv.

                           29.6.2020

                           30.

                           Juan José Mendoza Jover

                           Fødselsdato: 11. marts 1969
                           Fødested: Trujillo, Venezuela
                           Adresse: Arnoldo Gabaldon, Candelaria, Edo. Trujillo
                           ID-nummer: V-9499372
                           Køn: mand

                           Andenvicepræsident for Venezuelas højesteret (Tribunal Supremo de Justicia) og formand for højesterets forfatningskammer siden den 24. februar 2017. Hans handlinger har undergravet demokratiet og retsstaten i Venezuela, herunder ved en række retsafgørelser i de seneste to år, som har begrænset eller undergravet de forfatningsmæssige beføjelser for Venezuelas demokratisk valgte lovgivende organ, nationalforsamlingen.

                           29.6.2020

                           31.

                           Jorge Elieser Marquez Monsalve

                           Fødselsdato: 20. februar 1971
                           Fødested: Caracas, Venezuela
                           ID-nummer: V-8714253
                           Køn: mand

                           Generaldirektør for National Commission of Telecommunications (CONATEL) siden den 7. august 2017. Hans handlinger har undergravet demokratiet og retsstaten i Venezuela, herunder ved alvorlig begrænsning af det venezuelanske folks ret til pressefrihed, ytringsfrihed og fri information. Han brugte CONATELs særlige beføjelser til at bringe kritikken til tavshed og lukke munden på systemkritikere ved at blokere, filtrere og lægge hindringer i vejen for internetwebsteder og ved at inddrage eksisterende licenser til radio- og TV-stationer og afvise at tildele nye sådanne licenser.

                           29.6.2020

                           32.

                           Farik Karin Mora Salcedo

                           ID-nummer: V-8608523
                           Køn: mand

                           Anklager ved Venezuelas første særlige domstol i første instans på et kontor i generaldirektoratet for militær kontraefterretning (Dirección General de Contrainteligencia Militar (DGCIM)). Hans handlinger har undergravet demokratiet og retsstaten i Venezuela, herunder ved indledning af politisk motiverede retsforfølgelser, der har ført til vilkårlig tilbageholdelse af medlemmer af nationalforsamlingen og andre embedsmænd, der er imod Maduros regime.

                           29.6.2020

                           33.

                           Dinorah Yoselin Bustamante Puerta

                           Fødselsdato: 14. januar 1975
                           ID-nummer: V-10002096
                           Køn: kvinde

                           Anklager ved Venezuelas første særlige domstol i første instans på et kontor i generaldirektoratet for militær kontraefterretning (Dirección General de Contrainteligencia Militar (DGCIM)). Hendes handlinger har undergravet demokratiet og retsstaten i Venezuela, herunder ved indledning af politisk motiverede retsforfølgelser, der har ført til vilkårlig tilbageholdelse af medlemmer af nationalforsamlingen og andre embedsmænd, der er imod Maduros regime.

                           29.6.2020

                           34.

                           Luis Eduardo Parra Rivero

                           Fødselsdato: 7. juli 1978
                           ID-nummer: V-14211633
                           Køn: mand

                           Medlem af og ulovligt valgt formand for nationalforsamlingen. Som medlem af nationalforsamlingen satte han sit eget valg til formand for nationalforsamlingen i scene den 5. januar 2020 og undergravede derved demokratiet og retsstaten i Venezuela. Valget fandt sted, mens flere parlamentsmedlemmers adgang til nationalforsamlingens lokaler blev blokeret af militærpolitiet, og uden at et beslutningsdygtigt antal medlemmer var tilstede. Oppositionsmedlemmer var derfor nødt til at forsamles uden for nationalforsamlingens lokaler for at genvælge Juan Guaidó som formand. Kort efter det simulerede valg af Parra, som blev støttet af regimets politiske parti (PSUV), blev Parra budt velkommen af Maduro og den ikkeanerkendte nationale forfatningsgivende forsamling.

                           29.6.2020

                           35.

                           Franklyn Leonardo Duarte

                           Fødselsdato: 15. maj 1977
                           ID-nummer: V-3304045

                           Medlem af og ulovligt valgt førstenæstformand for nationalforsamlingen. Som medlem af nationalforsamlingen satte han sit eget valg til førstenæstformand for nationalforsamlingen i scene den 5. januar 2020 og undergravede derved demokratiet og retsstaten i Venezuela. Valget fandt sted, mens flere parlamentsmedlemmers adgang til nationalforsamlingens lokaler blev blokeret af militærpolitiet, og uden at et beslutningsdygtigt antal medlemmer var tilstede. Oppositionsmedlemmer var derfor nødt til at forsamles uden for nationalforsamlingens lokaler for at genvælge Juan Guaidó som formand. Kort efter det simulerede valg af Duarte, som blev støttet af regimets politiske parti (PSUV), blev valget af nationalforsamlingens ledelse hilst velkommen af Maduro og den ikkeanerkendte nationale forfatningsgivende forsamling.

                           29.6.2020

                           36.

                           José Gregorio Noriega Figueroa

                           Fødselsdato: 21. februar 1969
                           ID-nummer: V-8348784
                           Køn: mand

                           Medlem af og ulovligt valgt andennæstformand for nationalforsamlingen. Som medlem af nationalforsamlingen satte han sit eget valg til andennæstformand for nationalforsamlingen i scene den 5. januar 2020 og undergravede derved demokratiet og retsstaten i Venezuela. Valget fandt sted, mens flere parlamentsmedlemmers adgang til nationalforsamlingens lokaler blev blokeret af militærpolitiet, og uden at et beslutningsdygtigt antal medlemmer var tilstede. Oppositionsmedlemmer var derfor nødt til at forsamles uden for nationalforsamlingens lokaler for at genvælge Juan Guaidó som formand. Kort efter det simulerede valg af Noriega, som blev støttet af regimets politiske parti (PSUV), blev valget af nationalforsamlingens ledelse hilst velkommen af Maduro og den ikkeanerkendte nationale forfatningsgivende forsamling.

                           29.6.2020«.


title: Kommissionens gennemførelsesforordning (EU) 2020/890 af 23. juni 2020 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Mele del Trentino« (BGB))

text:
                  30.6.2020

                  DA

                  Den Europæiske Unions Tidende

                  L 206/1

         KOMMISSIONENS GENNEMFØRELSESFORORDNING (EU) 2020/890
         af 23. juni 2020
         om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Mele del Trentino« (BGB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Italiens ansøgning om registrering af betegnelsen »Mele del Trentino« er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Mele del Trentino« registreres —

               VEDTAGET DENNE FORORDNING:

            Artikel 1
            Betegnelsen »Mele del Trentino« (BGB) registreres.
            Betegnelsen i stk. 1 henviser til et produkt i kategori 1.6 Frugt, grøntsager og korn, også forarbejdet, i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. juni 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 72 af 5.3.2020, s. 14.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2020/891 af 26. juni 2020 om ændring af gennemførelsesforordning (EU) nr. 447/2014 for så vidt angår særlige bestemmelser om tilpasning af bestemmelserne for gennemførelsen af grænseoverskridende samarbejdsprogrammer, der finansieres under instrumentet til førtiltrædelsesbistand (IPA), til specifikke foranstaltninger som reaktion på covid-19-pandemien

text:
                  30.6.2020

                  DA

                  Den Europæiske Unions Tidende

                  L 206/3

         KOMMISSIONENS GENNEMFØRELSESFORORDNING (EU) 2020/891
         af 26. juni 2020
         om ændring af gennemførelsesforordning (EU) nr. 447/2014 for så vidt angår særlige bestemmelser om tilpasning af bestemmelserne for gennemførelsen af grænseoverskridende samarbejdsprogrammer, der finansieres under instrumentet til førtiltrædelsesbistand (IPA), til specifikke foranstaltninger som reaktion på covid-19-pandemien
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 231/2014 af 11. marts 2014 om et instrument til førtiltrædelsesbistand (IPA II) (1), særlig artikel 12, og
         ud fra følgende betragtninger:

                     (1)

                     I henhold til artikel 33 i Kommissionens gennemførelsesforordning (EU) nr. 447/2014 (2) finder de bestemmelser, der gælder for målet om europæisk territorialt samarbejde (ETC) i Europa-Parlamentets og Rådets forordning (EU) nr. 1303/2013 (3) og (EU) nr. 1299/2013 (4), anvendelse.

                     (2)

                     Gennemførelsen af grænseoverskridende samarbejdsprogrammer, både inden for rammerne af instrumentet til førtiltrædelsesbistand (IPA II) og ETC, er blevet påvirket af konsekvenserne af covid-19-pandemien på en hidtil uset måde. Dette har skabt en ekstraordinær situation, som skal imødegås med specifikke foranstaltninger. Disse foranstaltninger bør gøre det muligt for grænseoverskridende samarbejdsprogrammer under IPA II at bidrage til at reagere på de hastigt voksende behov på en fleksibel og effektiv måde med hensyn til de mest udsatte sektorer, såsom sundhedspleje, virksomheder, herunder små og mellemstore virksomheder og arbejdsmarkedet, og dermed fremme den socioøkonomiske genopretning i programområderne.

                     (3)

                     De særlige foranstaltninger, der blev indført ved Europa-Parlamentets og Rådets forordning (EU) 2020/460 (5) og (EU) 2020/558 (6), finder anvendelse på de grænseoverskridende samarbejdsprogrammer under ETS og de grænseoverskridende samarbejdsprogrammer under IPA II, for så vidt som artikel 33-48 i gennemførelsesforordning (EU) nr. 447/2014 vedrører bestemmelser, der er ændret ved forordning (EU) 2020/460 og (EU) 2020/558. Det er imidlertid hensigtsmæssigt også at ændre visse bestemmelser i gennemførelsesforordning (EU) nr. 447/2014, som ikke er omfattet af disse særlige foranstaltninger.

                     (4)

                     For at lette byrden på de offentlige budgetter som følge af covid-19-pandemien bør forvaltningsmyndighederne have mulighed for undtagelsesvis at anmode om en medfinansieringssats på 100 % for regnskabsåret 2020/21 i overensstemmelse med budgetbevillingerne, forudsat at der er midler til rådighed.

                     (5)

                     For at opnå større fleksibilitet i håndteringen af covid-19-pandemien bør medlemsstaterne have større fleksibilitet med hensyn til programgennemførelsen, og der bør i forbindelse med ændringer af grænseoverskridende samarbejdsprogrammer indføres en forenklet procedure, som ikke kræver en afgørelse fra Kommissionen. De oplysninger, der skal forelægges Kommissionen om sådanne ændringer, bør præciseres.

                     (6)

                     I betragtning af sagens hastende karakter i forbindelse med covid-19-pandemien er det hensigtsmæssigt at tillade øjeblikkelig anvendelse af foranstaltningerne i denne forordning, som derfor bør træde i kraft dagen efter offentliggørelsen i Den Europæiske Unions Tidende.

                     (7)

                     Gennemførelsesforordning (EU) nr. 447/2014 bør derfor ændres.

                     (8)

                     Foranstaltningerne i denne forordning er i overensstemmelse med udtalelse fra IPA II-Udvalget, der er nedsat ved forordning (EU) nr. 231/2014 —

               VEDTAGET DENNE FORORDNING:

            Artikel 1
            I gennemførelsesforordning (EU) nr. 447/2014 foretages følgende ændringer:

                        1)

                        I artikel 28 indsættes følgende som stk. 2a:

                           »2a.   Uanset stk. 2 kan der på forvaltningsmyndighedens anmodning anvendes en medfinansieringssats på 100 % for udgifter, der er anmeldt i betalingsanmodninger i løbet af regnskabsåret, der begynder den 1. juli 2020 og slutter den 30. juni 2021, for en eller flere prioriterede akser.
                           Anmodninger om ændring af medfinansieringssatsen skal indgives i overensstemmelse med proceduren for ændringen af programmer, jf. artikel 31, stk. 5a, og være ledsaget af et ændret program. Medfinansieringssatsen på 100 % anvendes kun, hvis den relevante ændring af samarbejdsprogrammet godkendes af Kommissionen inden indgivelsen af den endelige ansøgning om en mellemliggende betaling i overensstemmelse med artikel 135, stk. 2, i forordning (EU) nr. 1303/2013.
                           På den første dag i regnskabsåret, der begynder den 1. juli 2021 og slutter den 30. juni 2022, skal medfinansieringssatsen automatisk vende tilbage til det niveau, som den var på den dag, hvor anmodningen om ændring af medfinansieringssatsen, jf. andet afsnit, blev indgivet til Kommissionen.«

                        2)

                        I artikel 31 indsættes følgende som stk. 5a:

                           »5a.   Uanset stk. 5 kan forvaltningsmyndigheden for grænseoverskridende samarbejdsprogrammer under artikel 27, litra a), i programmeringsperioden overføre op til 8 % af tildelingen pr. 1. februar 2020 til en prioritet og højst 4 % af programbudgettet til en anden prioritet under samme program. Sådanne overførsler må ikke påvirke foregående år.
                           De betragtes ikke som væsentlige og forudsætter ikke en afgørelse fra Kommissionen om ændring af programmet. De skal dog overholde alle reguleringsmæssige krav og godkendes af det fælles overvågningsudvalg på forhånd. Medlemsstaten underretter Kommissionen om den reviderede finansieringsplan.
                           Stk. 2 og 3 finder ikke anvendelse på programændringer i henhold til dette stykke.«

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 26. juni 2020.

                  På Kommissionens vegne

               Ursula VON DER LEYEN

                  Formand

            (1)  EUT L 77 af 15.3.2014, s. 11.

            (2)  Kommissionens gennemførelsesforordning (EU) nr. 447/2014 af 2. maj 2014 om nærmere gennemførelsesbestemmelser til Europa-Parlamentets og Rådets forordning (EU) nr. 231/2014 om et instrument til førtiltrædelsesbistand (IPA II) (EUT L 132 af 3.5.2014, s. 32).

            (3)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

            (4)  Europa-Parlamentets og Rådets forordning (EU) nr. 1299/2013 af 17. december 2013 om særlige bestemmelser for støtte fra Den Europæiske Fond for Regionaludvikling til målet om europæisk territorialt samarbejde (EUT L 347 af 20.12.2013, s. 259).

            (5)  Europa-Parlamentets og Rådets forordning (EU) 2020/460 af 30. marts 2020 om ændring af forordning (EU) nr. 1301/2013, (EU) nr. 1303/2013 og (EU) nr. 508/2014 for så vidt angår særlige foranstaltninger til mobilisering af investeringer i medlemsstaternes sundhedssystemer og andre dele af deres økonomier som reaktion på covid-19-udbruddet (investeringsinitiativ som reaktion på coronavirusset) (EUT L 99 af 31.3.2020, s. 5).

            (6)  Europa-Parlamentets og Rådets forordning (EU) 2020/558 af 23. april 2020 om ændring af forordning (EU) nr. 1303/2013 og (EU) nr. 1301/2013 for så vidt angår særlige foranstaltninger med henblik på at give ekstraordinær fleksibilitet med hensyn til anvendelsen af de europæiske struktur- og investeringsfonde som reaktion på covid-19-udbruddet (EUT L 130 af 24.4.2020, s. 1).


title: Kommissionens gennemførelsesforordning (EU) 2020/892 af 29. juni 2020 om ikke at forny godkendelsen af aktivstoffet beta-cyfluthrin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst)

text:
                  30.6.2020

                  DA

                  Den Europæiske Unions Tidende

                  L 206/5

         KOMMISSIONENS GENNEMFØRELSESFORORDNING (EU) 2020/892
         af 29. juni 2020
         om ikke at forny godkendelsen af aktivstoffet beta-cyfluthrin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og artikel 78, stk. 2, og
         ud fra følgende betragtninger:

                     (1)

                     Beta-cyfluthrin blev ved Kommissionens direktiv 2003/31/EF (2) opført som et aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet beta-cyfluthrin, jf. del A i bilaget til gennemførelsesforordning (EU) nr. 540/2011, udløber den 31. oktober 2020.

                     (4)

                     Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af aktivstoffet beta-cyfluthrin inden for den tidsfrist, der er fastsat i nævnte artikel.

                     (5)

                     Ansøgerne fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (»autoriteten«) og Kommissionen den 8. marts 2017.

                     (7)

                     Autoriteten fremsendte vurderingsrapporten vedrørende fornyelse til ansøgerne og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde også det supplerende sammenfattende dossier tilgængeligt for offentligheden.

                     (8)

                     Den 9. august 2018 fremsendte autoriteten sin konklusion (6) om, hvorvidt beta-cyfluthrin kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen.

                     (9)

                     Autoriteten gav udtryk for betænkeligheder. Navnlig identificerede autoriteten en uacceptabel risiko for arbejdstagere i forbindelse med pålæsning og såning af roefrø behandlet med beta-cyfluthrin. I forbindelse med ansøgninger om anvendelse af beta-cyfluthrin på kartoffel- og hvedemarker identificerede autoriteten høj risiko for indbyggerne, for leddyr, der ikke er målarter, og for vandorganismer. I forbindelse med anvendelse på tomater i drivhuse (permanente og midlertidige) identificerede autoriteten en uacceptabel risiko for brugerne og arbejdstagerne og ligeledes for leddyr, der ikke er målarter, i forbindelse med anvendelse på tomater i ikke-permanente væksthuse. Derudover kunne vurderingen af risikoen for forbrugerne ikke afsluttes på baggrund af de tilgængelige data.

                     (10)

                     Kommissionen opfordrede ansøgerne til at fremsætte deres bemærkninger til autoritetens konklusion. Derudover opfordrede Kommissionen i henhold til artikel 14, stk. 1, tredje afsnit, i gennemførelsesforordning (EU) nr. 844/2012 ansøgerne til at fremsætte deres bemærkninger til udkastet til vurderingsrapporten vedrørende fornyelse. Ansøgerne fremsatte deres bemærkninger, som er blevet nøje gennemgået.

                     (11)

                     Uagtet de argumenter, som ansøgerne fremførte, kan de betænkeligheder, der er forbundet med stoffet, imidlertid ikke anses for at være afhjulpet.

                     (12)

                     Derfor er det med hensyn til en eller flere repræsentative anvendelser for mindst et plantebeskyttelsesmiddel ikke blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Godkendelsen af aktivstoffet beta-cyfluthrin bør derfor ikke fornyes, jf. artikel 20, stk. 1, litra b), i nævnte forordning.

                     (13)

                     Gennemførelsesforordning (EU) nr. 540/2011 bør derfor ændres.

                     (14)

                     Medlemsstaterne bør have tilstrækkelig tid til at trække godkendelser af plantebeskyttelsesmidler, der indeholder beta-cyfluthrin, tilbage.

                     (15)

                     For plantebeskyttelsesmidler, der indeholder beta-cyfluthrin og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode ikke vare længere end 12 måneder fra datoen for nærværende forordnings ikrafttræden.

                     (16)

                     Udløbsdatoen for beta-cyfluthrin blev ved Kommissionens gennemførelsesforordning (EU) 2019/1589 (7) forlænget til den 31. oktober 2020 for at gøre det muligt at afslutte fornyelsesprocessen, inden godkendelsen af stoffet udløber. Da der er truffet en afgørelse om ikke at forny godkendelsen forud for den forlængede udløbsdato, bør nærværende forordning imidlertid finde anvendelse hurtigst muligt.

                     (17)

                     Denne forordning er ikke til hinder for, at der kan indgives en ny ansøgning vedrørende godkendelse af beta-cyfluthrin i henhold til artikel 7 i forordning (EF) nr. 1107/2009.

                     (18)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Ikke-fornyelse af godkendelsen af aktivstoffet
            Godkendelsen af aktivstoffet beta-cyfluthrin fornyes ikke.

            Artikel 2
            Ændring af gennemførelsesforordning (EU) nr. 540/2011
            I del A i bilaget til gennemførelsesforordning (EU) nr. 540/2011 udgår række 48 vedrørende beta-cyfluthrin.

            Artikel 3
            Overgangsforanstaltninger
            Medlemsstaterne tilbagekalder godkendelser af plantebeskyttelsesmidler, der indeholder beta-cyfluthrin som aktivstof, senest den 20. januar 2021.

            Artikel 4
            Afviklingsperiode
            Eventuelle afviklingsperioder, som medlemsstaterne har bevilget i henhold til artikel 46 i forordning (EF) nr. 1107/2009, skal udløbe senest den 20. juli 2021.

            Artikel 5
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. juni 2020.

                  På Kommissionens vegne

               Ursula VON DER LEYEN

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2003/31/EF af 11. april 2003 om ændring af Rådets direktiv 91/414/EØF for at optage 2,4-DB, beta-cyfluthrin, cyfluthrin, iprodion, linuron, maleinhydrazid og pendimethalin som aktivstoffer (EUT L 101 af 23.4.2003, s. 3).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  Den Europæiske Fødevaresikkerhedsautoritet (EFSA), 2018. Conclusion on the peer review of the pesticide risk assessment of the active substance beta-cyfluthrin, EFSA Journal 2018;16(9):5405.

            (7)  Kommissionens gennemførelsesforordning (EU) 2019/1589 af 26. september 2019 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne amidosulfuron, beta-cyfluthrin, bifenox, chlorotoluron, clofentezin, clomazon, cypermethrin, daminozid, deltamethrin, dicamba, difenoconazol, diflubenzuron, diflufenican, fenoxaprop-P, fenpropidin, fludioxonil, flufenacet, fosthiazat, indoxacarb, lenacil, MCPA, MCPB, nicosulfuron, picloram, prosulfocarb, pyriproxyfen, thiophanat-methyl, triflusulfuron og tritosulfuron (EUT L 248 af 27.9.2019, s. 24).